
NACRT PROGRAMA

POTICANJA PODUZETNIŠTVA 

OSJEČKO-BARANJSKE ŽUPANIJE

ZA 2019. GODINU ZA SAVJETOVANJE

S JAVNOŠĆU
U cilju ostvarivanja Ustavom Republike Hrvatske zajamčenog prava na pristup informacijama, kao i na ponovnu uporabu informacija fizičkim i pravnim osobama putem otvorenosti i javnosti djelovanja tijela javne vlasti donesen je Zakon o pravu na pristup informacijama ("Narodne novine" broj 25/13. i 85/15.), kao i Kodeks savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.).

Navedenim Zakonom pored ostalog utvrđene su obveze javno pravnih tijela, a u smislu navedenog Zakona tijela javne vlasti su tijela državne uprave, druga državna tijela, tijela jedinica lokalne i područne (regionalne) samouprave, pravne osobe s javnim ovlastima i druge osobe na koje su prenesene javne ovlasti, pravne osobe čiji je osnivač Republika Hrvatska ili jedinica lokalne ili područne (regionalne) samouprave, pravne osobe i druge osobe koje obavljaju javnu službu, pravne osobe koje se u cijelosti financiraju iz državnog proračuna ili iz proračuna jedinica lokalne i područne (regionalne) samouprave, kao i trgovačka društva u kojima Republika Hrvatska i jedinice lokalne i područne (regionalne) samouprave imaju zasebno ili zajedno većinsko vlasništvo.

Prema odredbama Zakona o pristupu informacijama i prema Kodeksu savjetovanja sa zainteresiranom javnošću u postupcima donošenja zakona, drugih propisa i akata (u daljnjem tekstu: Kodeks) obveze tijela javnih vlasti su i da objave na svojoj internetskoj stranici nacrt zakona i drugog propisa o kojem se provodi javno savjetovanje sa zainteresiranom javnosti i za koje je rok provedbe internetskog i drugih oblika savjetovanja poželjno da ne bude kraći od 15 dana od dana objave nacrta na internetskoj stranici dok u pravilu traje 30 dana, uz objavu razloga za donošenje i ciljeva koji se žele postići savjetovanjem. Člankom 11., stavak 4. Zakona o pristupu informacijama propisano je da se odredbe o objavi na internetskoj stranici nacrta zakona i drugog propisa o kojem se provodi javno savjetovanje sa zainteresiranom javnosti, primjenjuju na odgovarajući način u postupku donošenja općih akata jedinica lokalne i područne (regionalne) samouprave i pravnih osoba s javnim ovlastima, kojima uređuju pitanja iz svog djelokruga, a kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na njihovom području, odnosno na području njihove djelatnosti (uređenje naselja i stanovanja, prostorno planiranje, komunalna djelatnost i druge javne službe, zaštita okoliša, i drugo).

Normativni okvir za uređivanje postupka savjetovanja sa zainteresiranom javnošću uređen je Kodeksom. Kodeksom se utvrđuju opća načela, standardi i mjere za savjetovanje sa zainteresiranom javnošću u postupcima donošenja zakona, drugih propisa i akata državnih tijela, kojima se uređuju pitanja i zauzimaju stavovi od interesa za opću dobrobit. Krajnji je cilj Kodeksa olakšati interakciju s građanima i predstavnicima zainteresirane javnosti u demokratskom procesu te potaknuti aktivnije sudjelovanje građana u javnom životu. Opća načela savjetovanja utvrđena su točkom IV. Kodeksa i ona su: sudjelovanje, povjerenje, otvorenost i odgovornost te djelotvornost. Točkom IX. Kodeksa utvrđeno je da odredbe Kodeksa odgovarajuće primjenjuju tijela jedinica lokalne i područne (regionalne) samouprave i pravne osobe. 
Postupajući u skladu s člankom 11. Zakona o pristupu informacijama, Župan je 15. ožujka 2016. godine donio Uputu o načinu provedbe postupka savjetovanja tijela Osječko-baranjske županije s javnošću, KLASA: 011-01/16-02/2, URBROJ: 2158/1-01-02-16-2 te 12. prosinca 2017. godine Dopunu Upute o načinu provedbe postupka savjetovanja tijela Osječko-baranjske županije s javnošću KLASA: 011-01/17-01/4; URBROJ: 2158/1-01-02-17-2.
Planom savjetovanja tijela Osječko-baranjske županije s javnošću u 2018. godini KLASA: 011-01/17-01/6, URBROJ: 2158/1-01-02-18-2 od 18. siječnja 2018. godine, Dopunom Plana savjetovanja tijela Osječko-baranjske županije s javnošću u 2018. godini KLASA: 011-01/18-01/1, URBROJ: 2158/1-01-02-18-2 od 20. lipnja 2018. godine i Dopunom Plana savjetovanja tijela Osječko-baranjske županije s javnošću u 2018. godini KLASA: 011-01/18-01/2, URBROJ: 2158/1-01-02-18-2 od 10. srpnja 2018. godine planirana je  provedba savjetovanja sa zainteresiranom javnošću o Nacrtu Programa poticanja poduzetništva Osječko-baranjske županije za 2019. godinu.
Program poticanja poduzetništva na svome području provodi Županija u suradnji s jedinicama lokalne samouprave, poduzetničkim centrima i inkubatorima, Hrvatskom gospodarskom komorom, Hrvatskom obrtničkom komorom, Hrvatskim zavodom za zapošljavanje, Hrvatskom udrugom poslodavaca i ostalim institucijama poduzetničke podrške. Korisnici navedenih aktivnosti unutar projekata uz institucije poduzetničke podrške, jedinice lokalne samouprave, učenike, studente i inovatore, nezaposlene osobe te subjekti malog gospodarstva - mikro, mala i srednja trgovačka društva, obrti i zadruge koji imaju sjedište na području Županije. Predloženi Program obuhvaća planirane mjere i aktivnosti na poticanju poduzetništva Županije u 2019. godini s posebnim osvrtom na poticajne mjere iz područja izobrazbe, informacija i savjetodavno-razvojnog sustava, rješavanja problema prostornog aspekta poduzetničkog poslovanja i pružanja izravne financijske potpore.
Nacrt Programa poticanja poduzetništva Osječko-baranjske županije za 2019. godinu obuhvaća plan aktivnosti koje će se poduzimati tijekom 2019. godine kroz realizaciju pojedinačnih projekata poticanja razvoja malog i srednjeg poduzetništva na području Osječko-baranjske županije te se predlaže sukladno Zakonu o pristupu informacijama i Kodeksu provođenje postupka savjetovanje sa zainteresiranom javnošću.
Temeljem članka 30. točka 13. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13. i 4/18.), Skupština Osječko-baranjske županije donijela je na _____ sjednici ____________________ 2019. godine

P R O G R A M
poticanja poduzetništva Osječko-baranjske

županije za 2019. godinu
Polazeći od usklađenosti sa Strategijom razvoja poduzetništva u Republici Hrvatskoj 2013.-2020. ("Narodne novine" broj 136/13.) te regulativnim okvirom u Europskoj uniji, Program obuhvaća plan aktivnosti koje će se poduzimati tijekom 2019. godine kroz realizaciju pojedinačnih projekata poticanja razvoja malog i srednjeg poduzetništva na području Osječko-baranjske županije (u daljnem tekstu: Županija).

Porast zaposlenosti, podizanje životnog standarda i novi zamah nacionalnog gospodarstva, mogući su jedino uz punu podršku poduzetništva. Svjetsko je iskustvo pokazalo da je malo i srednje poduzetništvo glavni pokretač gospodarskog razvitka i generator novih radnih mjesta. Mala i srednja poduzeća okvir su za realizaciju poduzetničke inicijative koja čini osnovu gospodarstva.
Gotovo sve europske zemlje daju kroz posebne poticajne mjere države i ostalih institucija podršku razvoju malom gospodarstvu, ili direktnim potporama iz proračuna, ili indirektno kroz različite porezne ili druge olakšice. Zakonom o poticanju razvoja malog gospodarstva ("Narodne novine" broj 29/02., 06/07., 53/12. i 121/16.) definirane su poticajne mjere i aktivnosti te nositelji provedbe mjera i instrumenata razvoja malog gospodarstva. Sukladno tome, na nacionalnoj razini, na razini Županije i jedinica lokalne samouprave pokrenuto je niz mjera i aktivnosti kojima se podupire razvoj poduzetništva.

Program poticanja poduzetništva na svome području provodi Županija u suradnji s jedinicama lokalne samouprave, poduzetničkim centrima i inkubatorima, Hrvatskom gospodarskom komorom, Hrvatskom obrtničkom komorom, Hrvatskim zavodom za zapošljavanje, Hrvatskom udrugom poslodavaca te svim ostalim institucijama poduzetničke podrške. Korisnici navedenih aktivnosti unutar projekata uz institucije poduzetničke podrške, jedinice lokalne samouprave, učenike, studente i inovatore, nezaposlene osobe te subjekti malog gospodarstva - mikro, mala i srednja trgovačka društva, obrti i zadruge koji imaju sjedište na području Županije.
Županijskom razvojnom strategijom Osječko-baranjske županije, temeljnim planskim dokumentom za održivi gospodarski razvoj Županije, predložena su tri strateška cilja jednake važnosti, unutar kojih se nalazi definirano petnaest prioriteta. Jedan od ciljeva je razvoj konkurentnog gospodarstva te prioritet - razvoj malog i srednjeg poduzetništva i poticanje ulaganja.
Nastojeći aktivno pridonijeti stvaranju pretpostavki i okruženja stimulativnog za razvoj poduzetništva te nastojeći ublažiti negativni utjecaj krize na poslovanje subjekata malog gospodarstva, Županija planira tijekom 2019. godine provoditi sljedeće programe:
1. KREDITIRANJE PODUZETNIKA,
2. INFORMIRANJE I OBRAZOVNE AKTIVNOSTI,
3. SAVJETOVANJE PODUZETNIKA,
4. POTICANJE POKRETANJA, RAZVOJA I UNAPRJEĐENJA POSLOVANJA,
5. POTICANJE PROMOTIVNIH AKTIVNOSTI,
6. RAZVOJ I PRIMJENA INOVACIJA I NOVIH PROIZVODA TE RAZVOJ PODUZETNIŠTVA TEMELJENOG NA ZNANJU,
7. POTICANJE RAZVOJA PODUZETNIČKIH ZONA I INKUBATORA,
8. POTICANJE ZAPOŠLJAVANJA,
9. NAJBOLJA PODUZETNIČKA IDEJA,
10. POTICANJE KLASTERA i
11. SURADNJA S INSTITUCIJAMA PODUZETNIČKE PODRŠKE.
Provođenjem ovih programa žele se postići sljedeći ciljevi:
· stvaranje pretpostavki za brži izlaz iz trenutne gospodarske situacije te očuvanje postojećih radnih mjesta,
· povećanje zaposlenosti te povećanje prosječnog broja zaposlenih,
· povećanje broja subjekata malog gospodarstva,
· povećanje stope opstanka novoosnovanih subjekata i osiguranje trajnosti njihovog poslovanja,
· izgradnja poduzetničkih zona,
· jednostavnije i brže ishođenje poduzetničkih kredita s povoljnom kamatnom stopom,
· povećanje konkurentnosti subjekata malog gospodarstva,
· lakši prodor na inozemna tržišta,
· povećanje domaćih i stranih ulaganja,
· promjena strukture djelatnosti u korist proizvodnje i
· jačanje izvozne orijentacije i supstitucije uvoza.

Sredstva za provedbu navedenih programa planirana su u Proračunu Osječko-baranjske županije za 2019. godinu i projekcijama za 2020. i 2021. godinu, a iste će se realizirati sukladno Odluci o izvršavanju proračuna Osječko-baranjske županije za 2019. godinu, kao i Odluci o potporama za poticanje razvoja poduzetništva na području Osječko-baranjske županije ("Županijski glasnik" broj 8/14. i 7/18.).
1.
KREDITIRANJE PODUZETNIKA
Mogućnost ishođenja povoljnih financijskih sredstva jedan je od bitnih čimbenika za početak poslovanja poduzetnika, kao i za mogućnost njihovog daljnjeg rasta i razvitka. Županija je do sada sudjelovala u svim poduzetničkim kreditnim linijama koje su se realizirale u suradnji s resornim ministarstvom i poslovnim bankama. Iz godine u godinu prisutan je interes poduzetnika, koji putem poduzetničkih kredita žele riješiti prvenstveno pitanje poslovnog prostora i nabavke suvremenijih strojeva i opreme.

Namjera je Županije ovakvim kreditnim linijama dati snažan poticaj gospodarstvu, pomažući na taj način napore malih i srednjih poduzeća da postignu konkurentnost na domaćem i stranim tržištima, ali i omogućiti kreditiranje poduzetnika početnika. U trenutnoj gospodarskoj situaciji, koju između ostalog karakterizira i slabiji plasman financijskih sredstva te rast kamatnih stopa, krediti sa subvencioniranom kamatom značajan su poticaj i pomoć poduzetnicima kao oblik unaprjeđenja poslovanja i rješavanja tekućih financijskih obveza. Očekivani rezultati ovakvih investicija su osnivanje novih poslovnih subjekata, zapošljavanje, samozapošljavanje ili očuvanje postojećih radnih mjesta, uvođenje novih tehnologija u poslovanje, povećanje izvoza i svekoliki gospodarski i socijalni napredak.

Sredstva za kreditiranje poduzetničkih kredita planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3016 Kreditiranje malog i srednjeg poduzetništva, T 3016 02 Kreditiranje mladih i žena, T 3016 05 Kreditna linija "Lokalni projekti razvoja malog gospodarstva" za 2009., T 3016 06 Kreditna linija "Kreditom do konkurentnosti", T 3016 07 Kreditna linija za obrtna sredstva, T 3016 08 Kreditna linija za poticanje poduzetništva mladih i žena, T 3016 09 Kreditna linija za početnike/start-up i T 3016 10 Kreditna linija za razvoj malog i srednjeg poduzetništva.
Tijekom 2019. godine planirani su sljedeći projekti:

PROJEKT 1.1.: 
SUBVENCIJA KAMATA ZA PODUZETNIČKE KREDITE
OPIS: 
Županija subvencionira kamatu na poduzetničke kredite za  Kreditnu liniju "Lokalni projekti razvoja malog gospodarstva" za 2009., Kreditnu liniju "Kreditom do konkurentnosti" i Kreditnu liniju za obrtna sredstva pri čemu se godišnje ukupno za subvenciju kamate na poduzetničke kredite izdvaja oko 3,2 milijuna kuna. Subvencije se odobravaju sukladno potpisanim ugovorima između Županije, resornog ministarstva, poslovnih banaka i jedinica lokalne samouprave s područja Županije (Grad Beli Manastir, Grad Belišće, Grad Đakovo, Grad Našice, Grad Osijek i Grad Valpovo te Općina Bilje, Općina Erdut, Općina Kneževi Vinogradi i Općina Vladislavci). 
Tijekom 2019. godine u planu su sljedeće aktivnosti:

· subvencioniranje kamata za Kreditnu liniju "Lokalni projekti razvoja malog gospodarstva" za 2009., Kreditnu liniju "Kreditom do konkurentnosti" i Kreditnu liniju za obrtna sredstva,
· ostale stručne i administrativne aktivnosti vezane uz praćenje navedenih kreditnih linija,
· uključivanje u nove programe kreditiranja uz subvencioniranje kamata.
NOSITELJI:
Županija


Ministarstvo gospodarstva, poduzetništva i obrta


Jedinice lokalne samouprave



Poslovne banke

KORISNICI:
Subjekti malog gospodarstva
PROJEKT 1.2.:
SURADNJA S BANKAMA, HRVATSKOM BANKOM ZA OBNOVU I RAZVITAK I RESORNIM MINISTARSTVOM

OPIS:
S ciljem približavanja poduzetnicima različitih mogućnosti kreditiranja, posebice u ovo vrijeme krize, Županija kontinuirano surađuje s poslovnim bankama, resornim ministarstvom te drugim institucijama uključenim u kreditiranje poduzetnika - prvenstveno s Hrvatskom bankom za obnovu i razvitak (u daljnjem tekstu: HBOR).

Područni ured HBOR-a za Slavoniju i Baranju koji je smješten u Osijeku promovira svoje kreditne programe namijenjene malom i srednjem poduzetništvu. U aktivnosti približavanja poduzetnicima mogućnosti kreditiranja putem HBOR-a uključen je i Upravni odjel za gospodarstvo Osječko-baranjske županije. 
S obzirom da su programi kreditiranja HBOR-a  trenutno najpovoljniji na hrvatskom bankarskom tržištu, Županija se tijekom 2018. godine uključila subvencijom kamate na poduzetničke kredite u sljedeće kreditne programe: Program kreditiranja poduzetništva žena, Program kreditiranja poduzetništva mladih, Programa kreditiranja poduzetnika početnika i Programa kreditiranja razvitka malog i srednjeg poduzetništva.

Iz Programa kreditiranja poduzetništva žena i Programa kreditiranja poduzetništva mladih HBOR-a Županija će subvencionirati kamate na poduzetničke kredite s dva postotna poena trgovačkim društvima, obrtima, zadrugama i ustanovama koje ulažu na područje Županije neovisno o sjedištu, odnosno prebivalištu do iskorištenja ukupnog kreditnog potencijala u iznosu 20.000.000,00 kuna.

Županija će subvencionirati kamate na poduzetničke kredite do dva postotna poena trgovačkim društvima, obrtima i zadrugama koje ulažu na područje Županije neovisno o sjedištu, odnosno prebivalištu iz Programa kreditiranja razvitka malog i srednjeg poduzetništva do iskorištenja ukupnog kreditnog potencijala u iznosu 30.000.000,00 kuna i Programa kreditiranja poduzetnika početnika do iskorištenja ukupnog kreditnog potencijala u iznosu 15.000.000,00 kuna
Tijekom 2019. godine u planu su sljedeće aktivnosti:

· subvencioniranje kamate Kreditne linije za Poticanje poduzetništva mladih i žena, Kreditne linije za Početnike/start-up i Kreditne linije za razvoj malog i srednjeg poduzetništva,
· nastavak intenzivne suradnje s poslovnim bankama te HBOR-om, 
· nastavak suradnje s resornim ministarstvom i Hrvatskom agencijom za malo gospodarstvo, inovacije i investicije.
NOSITELJI:
Županija


Hrvatska banka za obnovu i razvitak


Poslovne banke



Ministarstvo gospodarstva, poduzetništva i obrta
KORISNICI:
Subjekti malog gospodarstva
2.
INFORMIRANJE I OBRAZOVNE AKTIVNOSTI
Imati pravu informaciju u pravo vrijeme na pravom mjestu od presudnog je značaja za sve sudionike tržišne utakmice. Samo onaj poduzetnik kome su dostupne sve informacije, može napraviti najbolji odabir za sebe i svoju tvrtku te na taj način utjecati na olakšavanje poslovanja i maksimiziranje dobiti.

Prema Odluci o potporama za poticanje razvoja poduzetništva na području Osječko-baranjske županije potpora za informiranje i obrazovne aktivnosti dodjeljuje se za informativnu i obrazovnu djelatnost usmjerenu jačanju poduzetničkih kompetencija odnosno podizanju razine poduzetničkih znanja i vještina potencijalnih poduzetnika, poduzetnika početnika i poduzetnika u fazi rasta i razvoja  te učenika i studenata, a osobito za pripremu i izradu sadržaja namijenjenih informiranju poduzetnika kroz tiskane i elektroničke medije, izradu poduzetničkih publikacija i srodnih informativnih i edukativnih materijala, organiziranje i provođenje seminara, tribina, radionica i foruma te drugih oblika obrazovanja i osposobljavanja potencijalnih i postojećih poduzetnika.
U svrhu što boljeg i kvalitetnijeg prezentiranja programa poticanja poduzetništva, u 2019. godini planirano je nastaviti s projektima koji poduzetnicima omogućavaju jednostavnije i brže dobivanje informacija, koji su se pokazali izuzetno korisni i izvrsno su prihvaćeni od strane poduzetnika.

Sredstva za provedbu informiranja i obrazovnih aktivnosti planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 06 Program usavršavanja managera - PUMA, T 3015 12 Potpore za informiranje i obrazovne aktivnosti i T 3015 18 Učeničko poduzetništvo.
Tijekom 2019. godine planirani su sljedeći projekti:

PROJEKT 2.1.:
PODUZETNIČKI INFO-PULT

OPIS:
U Upravnom odjelu za gospodarstvo u okviru takozvanog Info-pulta, poduzetnici mogu dobiti informacije o svim aktivnim programima i mjerama poticanja poduzetništva te adrese i opis poslova svih institucija poduzetničke podrške na području Republike Hrvatske. Također, veliki dio navedenih informacije poduzetnici mogu dobiti na internetskoj stranici Županije www.obz.hr.

Tijekom 2019. godine u planu je sljedeća aktivnost:
· nastavak aktivnosti informiranja poduzetnika u okviru Info-pulta 
NOSITELJI:
Županija

KORISNICI:
Subjekti malog gospodarstva

Potencijalni poduzetnici
PROJEKT 2.2.:
PODUZETNIČKE PUBLIKACIJE, PROMOTIVNI PLAKATI, LECI I PROSPEKTI

OPIS:
Aktivnosti kojima se utječe na bolju informiranost poduzetnika su izrada poduzetničkih publikacija, informativnih plakata, letaka i prospekata. S ciljem što kvalitetnijeg informiranja poduzetnika, Županija je proteklih godina izdala nekoliko vrlo korisnih publikacija koje imaju za cilj pružanje informacija ciljnim skupinama poduzetnika. Promotivni plakati postavljeni na mjesta gdje se nalazi velik broj ljudi (zavod za zapošljavanje, komore, udruženja, jedinice lokalne samouprave i drugo), povećavaju razinu informiranosti onih osoba i institucija kojima su informacije na plakatima namijenjene, ali potiču interes i kod onih osoba koje tek razmišljaju o pokretanju vlastitog poduhvata. 

Tijekom 2019. godine u planu su sljedeće aktivnosti:
· zanavljanje postojećih publikacija,
· izrada novih publikacija sukladno potrebama poduzetnika i
· izrada promotivnih plakata, letaka, prospekata i drugi materijala.
NOSITELJI:
Županija


Poduzetnički centri i inkubatori
KORISNICI:
Subjekti malog gospodarstva


Potencijalni poduzetnici

Institucije poduzetničke podrške
Jedinice lokalne samouprave

PROJEKT 2.3.:
SEMINARI
OPIS:
Sve institucije poduzetničke podrške provode aktivnosti organiziranja različitih seminara. Seminari su namijenjeni ciljanim skupinama polaznika, obrađuju različite teme te pomažu u rješavanju problema s kojima se poduzetnici susreću u svom radu i podižu razinu efikasnosti poduzeća. Izbor teme seminara temeljen je na upitima samih poduzetnika. Sufinanciranjem organiziranja i provođenja seminara potencijalnih i postojećih poduzetnika, Županija omogućava poduzetnicima pohađanje seminara bez naknade ili uz plaćanje samo dijela troškova. Seminari su podijeljeni u sljedeće osnovne grupe:

· Program edukacije poduzetnika početnika - edukacija poduzetnika početnika o načinu registriranja tvrtke, osnovama financijskog poslovanja, tržištu, institucijama poduzetničke podrške i drugo;

· Edukacija poduzetnika u fazi rasta i razvoja - na temelju analiza potreba poduzetnika provođenje edukacije za određena područja (marketing, financije, poslovanje u vrijeme krize i recesije i slično);

· Program edukacije zaposlenih u institucijama poduzetničke podrške - podizanje razine kvalitete u pružanju savjetodavnih usluga poduzetnicima;

· PUMA - Program usavršavanja managera Hrvatske udruge poslodavaca - seminari namijenjeni managerima, malim i srednjim poduzetnicima te nadarenim studentima završnih godina studija.

Interes za edukacijom poduzetnika kontinuirano raste, uz poseban naglasak na zahtjeve poduzetnika za specijaliziranim seminarima vezanim uz trenutnu gospodarsku situaciju.
Tijekom 2019. godine u planu su sljedeće aktivnosti: 

· sufinanciranje provedbe seminara za poduzetnike početnike u suradnje s institucijama poduzetničke podrške,

· sufinanciranje provedbe seminara za poduzetnike u fazi rasta i razvoja u suradnji s institucijama poduzetničke podrške,

· sufinanciranje provedbe seminara za predstavnike institucija poduzetničke podrške u suradnji s institucijama poduzetničke podrške i

· sufinanciranje provedbe Programa usavršavanja managera - PUMA temeljem Ugovora o sufinanciranju "Programa usavršavanja managera - Puma" Hrvatske udruge poslodavaca na području Osječko-baranjske županije.
NOSITELJI:
Županija



Institucije poduzetničke podrške

KORISNICI:
Subjekti malog gospodarstva


Potencijalni poduzetnici


Institucije poduzetničke podrške

PROJEKT 2.4.:
PODUZETNIČKE TRIBINE, RADIONICE I FORUMI
OPIS:
Zbog nedostatka vremena i pravih izvora informacija, poduzetnici često nisu u tijeku s najnovijim spoznajama i dostignućima u svojoj djelatnosti. Organiziranjem informativnih tribina, radionica i foruma otklanja se taj jaz te se na taj način pomaže poduzetnicima u unaprjeđenju njihovog poslovanja. Za razliku od seminara, tribine se organiziraju u vidu kratkih predavanja, na kojima se jednostavno, kratko i jasno obrađuje određena tematika, prilagođena djelatnosti i veličini poduzetnika. Kao oblik neformalne edukacije i mjesto uspostavljenja novih kontakata, radionice i forumi donose zanimljiva i korisna saznanja poduzetnicima i otvaraju im nove tržišne vidike. Upravni odjel za gospodarstvo i ostale institucije poduzetničke podrške uključene su u organizaciju široki spektar različitih tribina. Sudjelovanje na tribinama za poduzetnike je besplatno.


Tijekom 2019. godine u planu su sljedeće aktivnosti:
· organiziranje tribina, radionica i foruma za postojeće i potencijalne poduzetnike,

· organiziranje tribina za predstavnike institucija poduzetničke podrške,

· organiziranje tribine o ženama u poduzetništvu,
· organiziranje tribine o poduzetništvu u suradnji s Hrvatskom udrugom poslodavaca,
· međusobno povezivanje i umrežavanje poduzetnika i

· sufinanciranje aktivnosti organiziranja i provedbe tribina, radionica, foruma i drugih edukativnih sadržaja.

NOSITELJI:
Županija


Poduzetnički centri i inkubatori


Institucije poduzetničke podrške

KORISNICI:
Subjekti malog gospodarstva


Potencijalni poduzetnici


Institucije poduzetničke podrške

PROJEKT 2.5.:
UČENIČKO I STUDENTSKO PODUZETNIŠTVO
OPIS:

S obzirom da još uvijek značajan broj osoba ulazi u svijet poduzetništva iz potrebe, a ne zbog uočene prilike na tržištu, nužno je još tijekom školovanja razvijati poduzetničke vještine te poduzetnički način razmišljanja i ponašanja u svakodnevnom životu. Projekti učeničkog i studentskog poduzetništva usmjereni su ka stvaranju poticajnog okruženja za razvoj poduzetničkih kompetencija i razvoja kulture poduzetništva te važnosti cjeloživotnog obrazovanja među učenicima, a istima se želi razvijati poduzetnički duh. Upoznavanjem učenika i studenata s institucijama poduzetničke podrške te poduzetništvom na primjerima iz prakse, potiče se njihova samoinicijativnost i kreativnost, stjecanje potrebnih znanja, vještine i iskustva za pokretanje vlastitog poslovnog poduhvata.
Tijekom 2019. godine u planu su sljedeće aktivnosti:
· sufinanciranje projekata informiranja i edukacije učenika i studenata o poduzetništvu u suradnji s poduzetničkim centrima i inkubatorima i subjektima malog gospodarstva i

· upoznavanje učenika i studenata s institucijama poduzetničke podrške.
NOSITELJI:
Županija



Institucije poduzetničke podrške



Subjekti malog gospodarstva



Srednje škole i fakulteti

KORISNICI:
Učenici i studenti



Institucije poduzetničke podrške



Subjekti malog gospodarstva

PROJEKT 2.6.:
STRUČNO USAVRŠAVANJE OBRTNIKA

OPIS:
Stručnim usavršavanjem obrtnika nastoji se pružiti obrtnicima odgovor na mnogobrojna pitanja vezana uz specifičnosti obrtništva te znanja potrebna za unapređenje i razvoj obrtničke djelatnosti. Usavršavanje obično uključuje sadržaje kao što su financijsko ekonomsko poslovanje u obrtu, osnove podučavanja naučnika u obrtničkim radionicama, informatička znanja i vještine i drugo. U organizaciji i provedbi seminara zajednički sudjeluju Hrvatska obrtnička komora, Obrtnička komora Osječko-baranjske županije, udruženja obrtnika, poduzetnički centri i Županija.


Tijekom 2019. godine u planu je sljedeća aktivnost:

· sufinanciranje stručnog usavršavanja obrtnika putem institucija poduzetničke podrške.

NOSITELJI:
Županija



Poduzetnički centri



Hrvatska obrtnička komora, Obrtnička komora Osječko-baranjske županije



Udruženja obrtnika

KORISNICI:  
Hrvatska obrtnička komora, Obrtnička komora Osječko-baranjske županije


Udruženja obrtnike


Poduzetnički centri

Obrtnici


Potencijalni obrtnici
PROJEKT 2.7.:
OSTALE AKTIVNOSTI INFORMIRANJA
OPIS:
Poduzetnici se o programima poticanja poduzetništva informiraju i preko drugih institucija, prvenstveno preko poduzetničkih centara i poduzetničkih inkubatora. Veliku ulogu u kvalitetnom informiranju imaju Hrvatska gospodarska komora, Županijska komora Osijek i Hrvatska obrtnička komora, Obrtnička komora Osječko-baranjske županije i udruženja obrtnika. Međusobnim povezivanjem svih institucija poduzetničke podrške omogućit će se poduzetnicima u svim krajevima Županije pravovremen i točan dotok informacija.

Značajan doprinos kvalitetnom informiranju poduzetnika pridonosi i suradnja s medijima. Kroz internetske stranice i novinske napise, televizijske i radijske emisije, poduzetnici dobivaju korisne informacije glede svih projekata poticanja poduzetništva.

Tijekom 2019. godine u planu je sljedeća aktivnost:

· sufinanciranje informiranja poduzetnika kroz tiskane i elektroničke medije u suradnji s institucijama poduzetničke podrške.
NOSITELJI:
Županija



Poduzetnički centri i inkubatori



Ostale institucije poduzetničke podrške
KORISNICI:
Subjekti malog gospodarstva


Potencijalni poduzetnici

Institucije poduzetničke podrške
3.
SAVJETOVANJE PODUZETNIKA

Svaki poduzetnik, bez obzira radi li se o početniku ili o poduzetniku u fazi rasta i razvoja, ima potrebu zatražiti određeni savjet odnosno dobiti prave podatke i informacije na temelju kojih će lakše donijeti poslovnu odluku. Kako bi se poduzetnicima olakšalo donošenje odluka, Upravni odjel za gospodarstvo, poduzetnički centri i inkubatori te ostale institucije poduzetničke podrške svakodnevno pružaju usluge besplatnog savjetovanja za poduzetnike.

Sukladno Odluci o potporama za poticanje razvoja poduzetništva na području Osječko-baranjske županije potpore za savjetovanje poduzetnika dodjeljuju se za savjetodavnu djelatnost usmjerenu jačanju poduzetničkih kompetencija, odnosno podizanju razine poduzetničkih znanja i vještina potencijalnih poduzetnika, poduzetnika početnika i poduzetnika u fazi rasta i razvoja, a osobito za stručne savjetodavne usluge postojećim i potencijalnim poduzetnicima, mentorske usluge poduzetnicima početnicima, savjetodavne usluge korisnicima poduzetničkih inkubatora.


Sredstva za provedbu aktivnosti savjetovanja poduzetnika planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 13 Potpore za savjetovanje poduzetnika.

Tijekom 2019. godine planirani su sljedeći projekti:

PROJEKT 3.1.:
SAVJETOVANJE U UPRAVNOM ODJELU ZA GOSPODARSTVO
OPIS:
Upravni odjel za gospodarstvo direktnim savjetovanjima obuhvati godišnje značajan broj postojećih i potencijalnih poduzetnika. S obzirom da je Upravni odjel za gospodarstvo često prva institucija kojoj se postojeći i potencijalni poduzetnici obrate za pomoć, kvalitetno savjetovanje od presudnog je značenja za poduzetnika te je ujedno dodatni poticaj za početnike i učvršćivanje njihove odluke da postanu poduzetnici. Zbog toga se savjetovanju poduzetnika poklanja posebna pažnja.
Tijekom 2019. godine u planu je sljedeća aktivnost:

· nastavak pružanja savjetodavnih usluga poduzetnicima.
NOSITELJI:
Županija

KORISNICI:
Subjekti malog gospodarstva


Potencijalni poduzetnici

PROJEKT 3.2.:
SAVJETOVANJE U PODUZETNIČKIM CENTRIMA I INKUBATORIMA
OPIS:
Poduzetnički centri i inkubatori aktivno su uključeni u svakodnevno pružanje savjetodavnih usluga poduzetnicima. Više stotina postojećih poduzetnika kao i onih koji su zainteresirani za pokretanje vlastitog poduzetničkog pothvata godišnje posjeti svaki od poduzetničkih centara i inkubatora. Savjetovanjem u centrima i inkubatorima želi se omogućiti poduzetnicima dobivanje potrebnih informacija što bliže mjestu njihova stanovanja i rada, kako bi se spriječio njihov gubitak vremena i novca u potrazi za pravom informacijom. S obzirom da su usluge savjetovanja za poduzetnike besplatne, Županije sufinancira rad poduzetničkih centara i inkubatora za pružanje ovih usluga.

Tijekom 2019. godine u planu su sljedeće aktivnosti:
· nastavak pružanja savjetodavnih usluga postojećim i potencijalnim poduzetnicima,

· mentorske usluge poduzetnicima početnicima,
· nastavak pružanja usluga stanarima poduzetničkih inkubatora,
· promidžba mogućnosti poslovanja u poduzetničkim inkubatorima i
· sufinanciranja poduzetničkih centara i inkubatora za pružanje savjetodavnih usluge.
NOSITELJI:
Županija

Poduzetnički centri i inkubatori

KORISNICI:
Subjekti malog gospodarstva


Potencijalni poduzetnici

PROJEKT 3.3.:
SAVJETOVANJE U OSTALIM PODUZETNIČKIM INSTITUCIJAMA

OPIS:
Unaprjeđenjem suradnje svih poduzetničkih institucija povećava se kvaliteta usluge koju poduzetnik dobiva. Dobar savjet utjecat će na donošenje dobre poslovne odluke, a dobra poslovna odluka urodit će povećanjem dobiti i novim zapošljavanjem. Zbog toga je neophodna kvalitetna suradnja između svih institucija poduzetničke podrške (poduzetnički centri i inkubatori, komore, zavodi, udruženja, uredi državne uprave) i njihovo međusobno umrežavanje, kako bi poduzetnik dobio najbolji savjet, a da pri tome ne mora za svako pitanje pokucati na druga vrata. Upravni odjel za gospodarstvo organizira sastanke s institucijama poduzetničke podrške, koji su urodili kvalitetnom suradnjom i brzim protokom informacija. 
Tijekom 2019. godine u planu su sljedeće aktivnosti: 
· nastavak pružanja savjetodavnih usluga poduzetnicima i
· unaprjeđenje suradnje u cilju kvalitetnijeg praćenje i savjetovanje poduzetnika.
NOSITELJI:
Županija


Institucije poduzetničke podrške

KORISNICI:
Subjekti malog gospodarstva


Potencijalni poduzetnici

4.
POTICANJE POKRETANJA, RAZVOJA I UNAPRJEĐENJA POSLOVANJA


Subjekti malog gospodarstva jedni su od glavnih nositelja gospodarske aktivnosti, stoga je vrlo važno omogućiti im kontinuiran rast i razvoj, povećanje kvalitete proizvoda i usluga, kao i očuvanje postojećih radnih mjesta i novo zapošljavanje. S obzirom na trenutnu gospodarsku situaciju koju karakterizira dugogodišnja kriza i recesija, velik broj subjekata malog gospodarstva posluje u otežanim uvjetima, pa je nužno osigurati im ostanak na tržištu i daljnji razvoj.
Temeljem Odluke o potporama za poticanje razvoja poduzetništva na području Osječko-baranjske županije, potpore za pokretanje, razvoj i unaprjeđenje poslovanja dodjeljuje se za nabavu alata, strojeva, postrojenja i opreme, mjernih i kontrolnih uređaja i instrumenata; kupovinu, izgradnju, dogradnju, rekonstrukciju ili opremanje poslovnog prostora; nabavu računalne opreme i računalnih programa; licenciranje, tehničko savjetovanje i osposobljavanje za transfer tehnologije; pripremu, uvođenja i certificiranja sustava upravljanja kvalitetom i normi te troškove stjecanja prava uporabe znaka Hrvatska kvaliteta, Izvorno hrvatsko i sličnih priznatih znakova kvalitete; stručno osposobljavanje i obrazovanje; istraživanje tržišta, kreiranje branda, dizajniranje proizvoda, izradu web stranice, izradu promidžbenog materijala i ostale marketinške aktivnosti.


Sredstva za provedbu aktivnosti pokretanja, razvoja i unaprjeđenja poslovanja planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 14 Potpore za pokretanje, razvoj i unaprjeđenje poslovanja.
Tijekom 2019. godine planiran je sljedeći projekt:

PROJEKT 4.1.

POTICAJI SUBJEKTIMA MALOG GOSPODARSTVA
OPIS: 
Prema podacima Financijske agencije, godišnje financijske izvještaje u 2017. godini predalo je 5.103 poduzetnika obveznika poreza na dobit. Od ukupnog broja poduzetnika promatrano prema veličini tvrtki, njih 4.512 su mikro poduzetnici, 511 mali, 63 srednji i 17 veliki. Tržišni položaj subjekata malog gospodarstva izravno ovisi o poslovnom okruženju, a stvaranjem preduvjeta za njihov rast i razvoj te opstanak na tržištu kroz poticajne mjere izravno se utječe na jačanje njihove konkurentnosti, porast investicija i novozapošljavanje. 

Tijekom 2019. godine u planu je sljedeća aktivnosti:
· odobravanje potpora subjektima malog gospodarstva (trgovačka društva, obrti i zadruge) koji imaju sjedište na području Županije i ispunjavaju propise o potporama male vrijednosti, a program odnosno namjena za koju traže potporu odnosi se na ulaganja u pokretanje, razvoj i unaprjeđenje poslovanja s ciljem podizanja razine kvalitete, produktivnosti ili konkurentnosti, održavanje ili povećanje razine zapošljavanja odnosno ostvarenje dugih ciljeva utvrđenih Županijskom razvojnom strategijom ili Programom poticanja poduzetništva Osječko-baranjske županije za 2019. godinu.

NOSITELJI:
Županija

KORISNICI:
Subjekti malog gospodarstva

5.
POTICANJE PROMOTIVNIH AKTIVNOSTI

Nastupima na sajmovima i drugim sajamskim manifestacijama omogućava se poduzetnicima uspostavljanje novih kontakata, pronalazak novih poslovnih partnera te dolazi do izravne razmjene informacija o proizvodima i uslugama.

Sredstva kojima se potiču promotivne aktivnosti planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 15 Potpore za promotivne aktivnosti i T3015 20 Poduzetništvo žena.
Tijekom 2019. godine planiran je sljedeći projekt:
PROJEKT 5.1.:
ODOBRAVANJE POTPORA ZA PROMOTIVNE AKTIVNOSTI
OPIS:
Nastupima na sajmovima omogućava se poduzetnicima uspostavljenje novih kontakata, upoznavanje potencijalnih kupaca sa svojim proizvodima te lakši prodor na nova tržišta. S obzirom da nastupi na sajmovima, posebice onim inozemnim, iziskuju značajna financijska sredstva, pa poduzetnici vrlo često nisu u mogućnosti samostalno podmiriti sve troškove takvih aktivnosti – plaćanje zakupa i uređenja prostora, troškove izrade propagandnog materijala i drugo, Županija odobrava potpore za ove aktivnosti.


Tijekom 2019. godine u planu su sljedeće aktivnosti: 


-
odobravanje potpora za organizaciju i nastupe na manifestacijama koje su od značaja za gospodarski razvoj i predstavljanje poduzetništva na području Županije, kojima se promiče i predstavlja Županija kao aktivni sudionik u razvoju poduzetništva, a osobito za organizaciju i nastupe i

-
odobravanje potpora za organizaciju i nastupe na manifestacijama kojima se promiče poduzetništvo žena.

NOSITELJI:
Županija


Institucije poduzetničke podrške


Organizatori sajmova i sličnih manifestacija 

KORISNICI:
Subjekti malog gospodarstva



Institucije poduzetničke podrške


Organizatori sajmova i sličnih manifestacija

6.
RAZVOJ I PRIMJENA INOVACIJA I NOVIH PROIZVODA TE RAZVOJ PODUZETNIŠTVA TEMELJENOG NA ZNANJU
Uz subjekte malog gospodarstva, značajnu ulogu u promicanju inovacija i uvođenju novih, tehnološki usavršenih ili inovativnih proizvoda kao i razvoju poduzetništva temeljenog na znanju, imaju fakulteti u okviru Sveučilišta Josipa Jurja Strossmayera u Osijeku, Tera Tehnopolis d.o.o. Osijek i sami inovatori.

Sredstva za provedbu aktivnosti razvoja i primjene inovacija i novih proizvoda te razvoja poduzetništva temeljenog na znanju planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 16 Potpore za razvoj i primjenu inovacija i novih proizvoda i T 3015 19 Istraživanje, razvoj, inovacija i promocija informacijsko-komunikacijskih tehnologija.

Tijekom 2019. godine planirani su sljedeći projekti:
PROJEKT 6.1.:
INOVACIJE, NOVI PROIZVODI TE RAZVOJ PODUZETNIŠTVA TEMELJENOG NA ZNANJU
OPIS:
Razvoj inovacija i novih inovativnih proizvoda i usluga od presudne je važnosti za otvaranje novih radnih mjesta i smanjenje nezaposlenosti. Važnost inovacija i novih inovativnih proizvoda još je izraženija zahvaljujući suvremenim procesima kao što su: povećana globalna konkurentnost, skraćivanje životnog ciklusa proizvoda, povećanje tehnološke sposobnosti te sve brže mijenjajući zahtjevi kupaca. 

Tijekom 2019. godine u planu je sljedeća aktivnost:

-
odobravanje potpora za inovativne aktivnosti kojima se povećava konkurentnost i pokreće rast gospodarstva, a osobito za razvojne projekte kojima se potiče i pomaže razvoj poduzetništva temeljenog na znanju, razvoj prototipova i novih proizvoda, zaštitu i upravljanje intelektualnim vlasništvom, komercijalizaciju inovacija, stručno osposobljavanje i obrazovanje te marketinške aktivnosti.

NOSITELJI:
Županija

KORISNICI:
Subjekti malog gospodarstva



Institucije poduzetničke podrške


Udruge inovatora


Inovatori
PROJEKT 6.2.:
RAZVOJNI PROJEKTI INSTITUCIJA PODUZETNIČKE PODRŠKE I 


AKADEMSKE ZAJEDNICE

OPIS: 
Znanje je oduvijek bilo jedan od osnovnih instrumenata razvoja uspješnih gospodarstava, a u današnjim suvremenim uvjetima poslovanja, novostvorena znanja i inovacije nastale kao rezultat istraživanja postaju ključni čimbenik razvoja cjelokupnog društva. Institucije poduzetničke podrške uz Sveučilište Josipa Jurja Strossmayera u Osijeku aktivno su uključene u kreiranje i provedbu projekata kojima se želi povećati konkurentnost i potaknuti razvoj gospodarstva temeljenog na znanju i inovacijama. Ulaganjem u stvaranje novog znanja na svim znanstvenim područjima i implementacijom znanja u praksu stvaraju se preduvjeti za poboljšanje konkurentnosti, uspješan razvoj subjekata malog gospodarstva i njihove kompetentnosti na tržištu.

Tijekom 2019. godine u planu je sljedeća aktivnost:
· sufinanciranje projekata institucija poduzetničke podrške i akademske zajednice kojima se potiče znanstvena i stručna suradnju, primjena znanstveno-istraživačke djelatnosti, transfer znanja i tehnologije, te jačanju znanja, vještina i kompetencija.
NOSITELJI:
Županija

Institucije poduzetničke podrške


Sveučilište Josipa Jurja Strossmayera u Osijeku
KORISNICI:
Subjekti malog gospodarstva


Institucije poduzetničke podrške

Sveučilište Josipa Jurja Strossmayera u Osijeku
PROJEKT 6.3.:
SURADNJA S TEROM TEHNOPOLIS D.O.O. OSIJEK

OPIS:
Tera Tehnopolis d.o.o. Osijek spona je između resursa Sveučilišta Josipa Jurja Strossmayera u Osijeku i drugih institucija od značenja za gospodarski razvoj i poduzetništvo, s ciljem pružanja znanstveno-istraživačkih (razvoj inovacija te modificiranje i usavršavanje postojećih tehnoloških rješenja za potrebe razvoja), financijskih i konzultantskih potpora osnivanju novih tehnološko orijentiranih tvrtki i tehnoloških tvrtki u fazi razvoja. Temeljem Društvenog ugovora između Županije, Grada Osijeka i Sveučilišta Josipa Jurja Strossmayera u Osijeku, Tera Tehnopolis d.o.o. Osijek u suvlasništvu je Županije 10,53%. Tera Tehnopolis d.o.o. Osijek osigurava i prostorni smještaj određenom broju tehnološki orijentiranih tvrtki, a posebice tvrtkama iz sektora poput biotehnologije i telekomunikacija pruža tehničku potporu poduzetnicima u poslovnom planiranju, ekspertizi u svezi pitanja osnutka, organiziranja, managementa i razvoja učinkovitog posla. Županija je sufinancirala  projekte Tere Tehnopolis d.o.o. Osijek koji imaju za cilj osnivanje te lakši i duži opstanak tehnološki orijentiranih tvrtki na tržištu. 

Tijekom 2019. godine u planu je sljedeća aktivnost:
· unaprjeđenje suradnje s Terom Tehnopolis d.o.o. Osijek. 
NOSITELJI:
Županija


Tera Tehnopolis d.o.o. Osijek

KORISNICI:
Inovatori


Subjekti malog gospodarstva


Potencijalni poduzetnici


Institucije poduzetničke podrške

7.
POTICANJE RAZVOJA PODUZETNIČKIH ZONA I INKUBATORA

Izgradnjom poduzetničkih zona Županija, općine i gradovi žele potaknuti razvoj gospodarstva na svom području, riješiti prostorne probleme poduzetnika i poticati buduće poduzetnike na ulaganje. Osnivanjem poduzetničkih zona i proširenjem aktivnosti u postojećim, na dugoročan se način pomaže poduzetnicima u rješavanju problema prostora, odnosno stvaranju uvjeta za nesmetani rad, korištenje zajedničke infrastrukture i povezivanje poduzetnika smještenih na istom prostoru. S obzirom da se radi o projektima čije ostvarenje zahtjeva angažiranje velikih financijskih sredstva i dobru pripremu, osnivanje i izgradnja novih poduzetničkih zona traži više vremena. Prvi korak u tom procesu je priprema projektne dokumentacije, kako bi projekti biti pripremljeni na način da mogu biti predloženi za financiranje. Poduzetnički inkubatori okupljaju male poduzetnike koji tek počinju poslovati ili su u fazi rasta i razvoja i nemaju vlastiti prostor. Upravo inkubatori omogućuju poduzetnicima korištenje poslovnog prostora po vrlo povoljnim uvjetima (bez najamnine ili uz smanjenu najamninu) ograničen broj godina. 


Sredstva za poticanje razvoja poduzetničkih zona i inkubatora planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3020 Kapitalna ulaganja u infrastrukturu na području Osječko-baranjske županije, K 3020 06 Ulaganja u komunalnu, društvenu i povezanu infrastrukturu za podizanje kvalitete života stanovnika.
Tijekom 2019. godine planirani su sljedeći projekti:
PROJEKT 7.1.:
SUFINANCIRANJE IZGRADNJE PODUZETNIČKIH ZONA

OPIS:
Infrastrukturnim opremanjem zona potrebno je stvoriti pretpostavke za brži gospodarski razvoj gradova i općina te omogućiti poduzetnicima brže i povoljnije rješavanje poslovnog prostora, što je i glavni cilj ovog projekta. Specifični ciljevi ovog projekta su kreiranje novih radnih mjesta, racionalizacija korištenja resursa, (prostor, energija, infrastruktura), veća efikasnost proizvodnih procesa, povećanje prihoda jedinica lokalne samouprave, porast izvoza, angažiranje građevinske operative u opremanju zona. 

Tijekom 2019. godine u planu je sljedeća aktivnost: 

· nastavak sufinanciranja izgradnje poduzetničkih zona putem jedinica lokalne samouprave temeljem Javnog poziva za dodjelu potpora jedinicama lokalne samouprave za ulaganja u komunalnu, društvenu i povezanu infrastrukturu za podizanje kvalitete života stanovnika na području Osječko-baranjske županije u 2019. godini.
NOSITELJI:
Županija


Jedinice lokalne samouprave
KORISNICI:
Subjekti malog gospodarstva


Jedinice lokalne samouprave

PROJEKT 7.2.:
PROMOCIJA PODUZETNIČKIH ZONA NA PODRUČJU ŽUPANIJE

OPIS:
S osnovane 82 zone, naša Županija je županija s najvećim brojem poduzetničkih zona u Republici Hrvatskoj. Županija prikuplja i ažurira podatke o poduzetničkim zonama u jedinicama lokalne samouprave. S obzirom da gradovi i općine, na čijem se području nalaze zone, nude povoljne uvjete poslovanja u istima, poslovanje u zonama potrebno je približiti poduzetnicima i upoznati ih sa svim povlasticama koje im poslovanje u zonama omogućuje. Posebno su zanimljive zone u kojima poduzetnici dobivaju besplatno zemljište i oslobođeni su plaćanja komunalnog doprinosa. U promociju zona aktivno su uključeni i Županija i gradovi i općine, kao i sve institucije poduzetničke podrške (Ministarstvo gospodarstva, poduzetništva i obrta, Hrvatska agencija za malo gospodarstvo, inovacije i investicije, Agencija za investicije i konkurentnost i drugo). Krajem 2018. godine Županija je izradila  Katalog poduzetničkih zona, koji sadržava osnovne podatke o infrastrukturno opremljenim zonama na području Županije, među kojima su istaknute one o površini slobodnih parcela, cijeni zemljišta i komunalnog doprinosa, kao i posebne pogodnosti za investitore. Tijekom 2019. godine planirana je promocija novog kataloga kao i obilazak poduzetničkih zona. Cilj izdavanja kataloga je promocija poduzetničkih zona Županije kako bi se poduzetnicima približile mogućnosti i prednosti poslovanja u poduzetničkim zonama, privlačenje novih investicija, otvaranje novih radnih mjesta te stvaranje pretpostavki za gospodarski rast i razvoj Županije.
Tijekom 2019. godine u planu su sljedeće aktivnosti: 
· ažuriranje podataka o poduzetničkim zonama,

· obogaćivanje internetskih stranica novim sadržajima vezanim uz poduzetničke zone,

· sufinanciranje izrada novih materijala o zonama sukladno potrebama poduzetnika u suradnji s poduzetničkim centrima i inkubatorima,
· upoznavanje potencijalnih investitora s mogućnostima poslovanja u zonama i

· nastavak aktivne promocije zona u suradnje s institucijama poduzetničke podrške.

NOSITELJI:
Županija


Jedinice lokalne samouprave


Institucije poduzetničke podrške 

KORISNICI:
Subjekti malog gospodarstva


Institucije poduzetničke podrške
PROJEKT 7.3.:
IZGRADNJA PODUZETNIČKIH INKUBATORA

OPIS:

Poduzetnički inkubatori uz povoljan zakup poslovnog prostora te pružanjem poslovnih, tehničkih i obrazovnih usluga, stvaraju poslovno okruženje u kojem poduzetnici početnici imaju adekvatne uvjete za rast i razvoj. Namijenjeni su prvenstveno poduzetnicima početnicima, koji se bave ili se imaju namjeru baviti proizvodnjom ili uslužnom djelatnošću vezanom uz proizvodnju te posjeduju potencijal za razvoj i mogućnost zapošljavanja novih djelatnika. Na području Županije djeluju sljedeći inkubatori: Poduzetnički inkubator TERA Osijek, Poduzetnički inkubator Bios d.o.o. Osijek, Poduzetnički inkubator Osvit - zadruga Donji Miholjac i Poduzetnički inkubator Polet d.o.o. Belišće. 
Tijekom 2019. godine u planu je sljedeća aktivnost: 

-
sufinanciranje aktivnosti izgradnje, rekonstrukcije, održavanje i opremanja poduzetničkih inkubatora putem jedinica lokalne samouprave.
NOSITELJI:
Županija



Jedinice lokalne samouprave

KORISNICI:
Subjekti malog gospodarstva



Jedinice lokalne samouprave

8.
POTICANJE ZAPOŠLJAVANJA

Konkurentski položaj određene nacionalne ili lokalne ekonomije ovisi prvenstveno o kvaliteti raspoloživih ljudskih resursa. Korištenje tih resursa i ulaganje u njihovu kvalitetu glavni su čimbenici gospodarskog i socijalnog napretka. Ulaganjem u obrazovanje omogućava se stjecanje novih znanja i vještina, potrebnih za otvaranje novih radnih mjesta.

S ciljem povećanja zaposlenosti, bolje motiviranosti u traženju posla i povećanjem razine stručnih i dodatnih znanja te kao direktan odgovor na potrebe tržišta i poslodavaca, Županija provodi nekoliko različitih projekata. Također, osim financiranje edukacije, nezaposlenim osobama polaznicima projekata poticanja zapošljavanja Županija nadoknađuje troškove prijevoza za vrijeme trajanja edukacije.
Sredstva kojima se potiče zapošljavanje planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 05 Poticanje zapošljavanja.


Tijekom 2019. godine planirani su sljedeći projekti:

PROJEKT 8.1.:
OSPOSOBLJAVANJE DUGOTRAJNO NEZAPOSLENIH OSOBA
OPIS:
Na evidenciji Hrvatskog zavoda za zapošljavanje, Regionalni ured Osijek, gotovo 50% svih nezaposlenih su osobe koje posao čekaju duže od godinu dana (studeni 2018. godine). Dugotrajna nezaposlenost za sobom povlači postepeni gubitak znanja i vještina stečenih radom ili obrazovanjem, gubitak motivacije i aktiviteta te gubitak bilo kakve veze s tržištem rada. Iz navedenih razloga, Upravni odjel za gospodarstvo osmislio je projekte pomoći dugotrajno nezaposlenim osobama. Tijekom provedbe projekta provode se aktivnosti kojima je moguće direktno utjecati na stav prema vlastitoj nezaposlenosti, podrobnije poznavanje zahtjeva tržišta rada u smislu traženih vještina i osobina radnika, aktiviranje kroz učenje i osposobljavanje (formalno i neformalno) uz pojačano praćenje i analizu poduzetih aktivnosti nezaposlenih osoba kojima prijeti ulazak u dugotrajnu nezaposlenost. Nakon završetka motivacijskih radionica, Županija, sukladno ciljnim skupinama i profilu zanimanja, financira uključivanja polaznika u programe stjecanja dodatnih vještina u skladu s planom karijere. 

Tijekom 2019. godine u planu je sljedeća aktivnost: 

· nastavak osposobljavanja dugotrajno nezaposlenih osoba sukladno potrebama na tržištu u suradnje s Hrvatskim zavodom za zapošljavanje, Regionalni ured Osijek.

NOSITELJI:
Županija



Hrvatski zavod za zapošljavanje, Regionalni ured Osijek 



Obrazovne institucije

KORISNICI:
Dugotrajno nezaposlene osobe
PROJEKT 8.2.:
OSPOSOBLJAVANJE ZA DEFICITARNA ZANIMANJA

OPIS:
Dodatnim obrazovanjem radno sposobnog stanovništva poboljšava se mogućnost zapošljavanja i pokretljivost pojedinca na tržištu radne snage. Prekvalifikacijom za deficitarna zanimanja odgovara se na potrebe tržišta odnosno poduzetnika za određenom radnom snagom. Raspoloživost radne snage s primjerenim znanjima i vještinama djeluje i na privlačenje domaćih i stranih ulagača. Županija je do sada financirala projekte stjecanja dodatnih znanja za deficitarna zanimanja za zidare, tesare, keramičare, montere suhe gradnje, zavarivače, rukovatelje CNC strojevima i cvjećare. 

Tijekom 2019. godine u planu je sljedeća aktivnost: 

· nastavak osposobljavanja za deficitarna zanimanja sukladno potrebama na tržištu, u suradnji s Hrvatskim zavodom za zapošljavanje, Regionalni ured Osijek. 

NOSITELJI:
Županija



Hrvatski zavod za zapošljavanje, Regionalni ured Osijek



Obrazovne institucije

KORISNICI:
Dugotrajno nezaposlene osobe

PROJEKT 8.3.:
POTICANJE ZAPOŠLJAVANJA CILJNIH SKUPINA 

OPIS:
Ciljne skupine nezaposlenih - osobe s invaliditetom, dugotrajno nezaposlene osobe te žrtve obiteljskog nasilja u nepovoljnom su položaju na tržištu rada i teško pronalaze zaposlenje. Upravo stoga, Upravni odjel za gospodarstvo pokrenuo je projekt stručnog osposobljavanje za zanimanje "Izrađivač tradicijskih predmeta" usmjeren upravo k ovim ciljnim skupinama. 

Županija je do sada financirala projekte poticanje zapošljavanja ciljnih skupina -osposobljavanje za izrađivače tradicijskih predmeta, koji je osim stvaranja pretpostavki za zapošljavanje marginaliziranih skupina te terapijskih i radno okupacijskih učinaka imao za cilj očuvanje i njegovanje tradicijske baštine.

Tijekom 2019. godine u planu je sljedeća aktivnost: 

· nastavak poticanja zapošljavanja marginaliziranih skupina sukladno potrebama na tržištu u suradnji s Hrvatskim zavodom za zapošljavanje, Regionalni ured Osijek. 

NOSITELJI:
Županija



Hrvatski zavod za zapošljavanje, Regionalni ured Osijek



Obrazovne institucije
KORISNICI:
Nezaposlene osobe iz marginaliziranih skupina

9.
NAJBOLJA PODUZETNIČKA IDEJA

Povećanje broja malih i srednjih poduzeća, ali isto tako njihov uspjeh i opstanak na tržištu jedan je od ciljeva razvoja gospodarstva Osječko-baranjske županije. Rast broja malih i srednjih poduzeća najčešće je posljedica postojanja specifičnih preduvjeta. Novoosnovana poduzeća koja imaju najveće uspjehe uglavnom se koncentriraju u regijama u kojima postoje kvalitetni uvjeti za razvoj. U takvim regijama poticajni procesi i postojeća infrastruktura omogućuju pokretanje malih konkurentnih poduzeća, čiji uspjeh dodatno ohrabruje i privlači potencijalne poduzetnik te omogućuje stvaranje kritične mase poduzetničkih aktivnosti. Kako se razina poduzetničkih aktivnosti povećava, aktivnosti već prisutnih poduzeća uvjetuju osnivanje novih poduzeća koja pružaju komplementarne proizvode i usluge. Takvi sinergijski efekti omogućuju znatno brži razvoj unutar određene regije. Kako bi se u Osječko-baranjskoj županiji pokrenuli slični razvojni procesi, potrebno je aktivno poticati poduzetničke aktivnosti, stoga je i pokrenut projekt najbolja poduzetnička ideja.

Sredstva za provedbu projekta najbolja poduzetnička ideja planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3023 Promidžba razvojnih potencijala, T 3023 01 Promidžba razvojnih potencija Osječko-baranjske županije, Program 3015 Poticanje razvoja malog i srednjeg poduzetništva, T 3015 03 Najbolja poduzetnička ideja, T 3015 12 Potpore za informiranje i obrazovne aktivnosti.

Tijekom 2019. godine planiran je sljedeći projekt:

PROJEKT 9.1.:
NAGRADNI NATJEČAJ NAJBOLJA PODUZETNIČKA IDEJA
OPIS: 

S ciljem stvaranja stimulativnog okruženja za razvoj poduzetništva, afirmacije novih poduzetničkih ideja i poticanja poduzetnika početnika, Županija provodi nagradni natječaj Najbolja poduzetnička ideja. Najbolja poduzetnička ideja je poticanje "start-up" poduzetnika, ali i onih osoba koje tek razmišljaju o ulasku u svijet poduzetništva, na stvaranje novih proizvoda, odnosno usluga koji se mogu ponuditi tržištu.
Značaj ovog projekta izražena je i stvaranjem pozitivnog poduzetničkog ozračja i edukacijom, koja će motivirati i osposobiti poduzetnike da i mimo natječaja počnu planirati vlastiti poslovni poduhvat. Na natječaj se mogu javiti poduzetnici početnici kao i sve fizičke osobe koje imaju dobre poduzetničke ideje i razmišljaju o ulasku u svijet poduzetništva.

Kako bi ovaj projekt bio što zanimljiviji i privlačniji, predviđene su nagrade za najuspješnije sudionike, koje uz Županiju dodjeljuju i sponzori - tvrtke s područja Županije, banke i osiguravajuća društva te ostali sponzori.

Tijekom 2019. godine u planu su sljedeće aktivnosti: 

· provedba novog natječaja za Najbolju poduzetničku ideju temeljem Odluke o nagrađivanju najboljih poduzetničkih ideja na području Osječko-baranjske županije ("Županijski glasnik" broj 9/09., 4/12. i 8/16.),
· osiguranje financijskih sredstava za nagrade i provedbu projekta i

· ostale stručne i administrativne aktivnosti vezanu uz provedbu ovog projekta.

NOSITELJI:
Županija



Sponzori
KORISNICI:
Subjekti malog gospodarstva



Potencijalni poduzetnici



Inovatori



Učenici i studenti
10.
POTICANJE KLASTERA 

Klasteri su zemljopisno koncentrirani, horizontalno i/ili vertikalno međusobno povezani poslovni subjekti i institucije, koji su uspostavili formalne ili neformalne odnose i koji na određenom području kroz izradu zajedničkog proizvoda predstavljaju regiju ili državu. Osnivanjem klastera želi se povećati konkurentnost gospodarstva, što uključuje koordiniran i zajednički rad malih, srednjih i velikih poslovnih subjekata, centara znanja i lokalne samouprave u razvoju i izradi novih proizvoda. 
Sredstva kojima se potiču klasteri i drugi oblici udruživanja poduzetnika planirana su u Proračunu Osječko-baranjske županije za 2019. godinu i projekcijama za 2020. i 2021. godinu, Program 3015 Poticanje razvoja malog i srednjeg poduzetništva, T 3015 17 Potpore klasterima i drugim oblicima udruživanja poduzetnika.

Tijekom 2019. godine planiran je sljedeći projekt:
PROJEKT 10.1.:
POTICANJE KLASTERA I DRUGIH OBLIKA UDRUŽIVANJA 
PODUZETNIKA
OPIS:
Kako bi mala i srednja poduzeća bila što konkurentnija i usmjerena na primjenu svjetskih tehnologija, nužno je pokrenuti proces njihovog povezivanja. Osnivanjem klastera želi se povećati konkurentnost gospodarstva, što uključuje koordiniran i zajednički rad malih, srednjih i velikih poslovnih subjekata, centara znanja i lokalne samouprave u razvoju i izradi novih proizvoda. Intenzivna, kontinuirana razmjena informacija, protok znanja te specijalizacija uloga i aktivnosti u klasteru mogu ostvariti komparativne prednosti, koje u konačnici omogućuju konkurentnost, kako na domaćem, tako i na zahtjevnom inozemnom tržištu. Sufinanciranje projekata poticanja klastera ima za cilj povećanje regionalne i industrijske konkurentnosti, povećanje izvoza, regionalni razvoj poduzetništva i dinamični rast regije. 


Tijekom 2019. godine u planu su sljedeće aktivnosti:

· suradnja i sufinanciranje aktivnosti postojećih klastera i
· poticanje osnivanja novih klastera i drugih oblika povezivanja poduzetnika.
NOSITELJI:
Županija


Klasteri 

Ostale institucije poduzetničke podrške

KORISNICI: 
Klasteri

Ostale institucije poduzetničke podrške

11.
SURADNJA S INSTITUCIJAMA PODUZETNIČKE PODRŠKE

Kvalitetna suradnja svih institucija poduzetničke podrške omogućava bolji protok informacija, usklađenost projekata, međusobno nadopunjavanje i pomoć. Upravni odjel za gospodarstvo ulaže značajne napore za unaprjeđenje ove suradnje, koja u konačnici povećava kvalitetu usluga koje poduzetnici dobivaju.

Tijekom 2019. godine planirani su sljedeći projekti:
PROJEKT 11.1.:
SURADNJA S PODUZETNIČKIM CENTRIMA I INKUBATORIMA

OPIS:

Poduzetnički centri i inkubatori dio su poduzetničke infrastrukture zaduženi za pružanje savjetodavnih, informativnih, edukativnih i drugih usluga poduzetnicima. Županija je prepoznala značaj poduzetničkih centara i inkubatora te sudjeluje u sufinanciranju određenih aktivnosti i projekata koje provode ove institucije. Upravni odjel za gospodarstvo zajedno s poduzetničkim centrima i inkubatorima  provodi i određene zajedničke projekte, prije svega projekte izrade poduzetničkih publikacija, projekte informiranja i edukacije te projekte savjetovanja poduzetnika.

Tijekom 2019. godine u planu je sljedeća aktivnost: 



-
nastavak suradnje s poduzetničkim centrima i inkubatorima.

NOSITELJI:
Županija



Poduzetnički centri i inkubatori
KORISNICI:
Subjekti malog gospodarstva


Institucije poduzetničke podrške

PROJEKT 11.2.:
SURADNJA S MINISTARSTVIMA

OPIS:

Suradnjom s Ministarstvom gospodarstva, poduzetništva i obrta poduzetnicima se žele približiti projekti koje Ministarstvo provodi te omogućiti njihova veća participacija u bespovratnim potporama projekata poticanja poduzetništva. Osim suradnje s resornim ministarstvom, uspostavljena je i suradnja s Ministarstvom regionalnog razvoja i fondova Europske unije i drugim ministarstvima na projektima poticanja poduzetništva.

Tijekom 2019. godine u planu je sljedeća aktivnost: 



-
nastavak suradnje s ministarstvima.

NOSITELJI:
Županija



Ministarstvo gospodarstva, poduzetništva i obrta


Ostala ministarstva

KORISNICI:
Subjekti malog gospodarstva


Institucije poduzetničke podrške

PROJEKT 11.3.:
SURADNJA S KOMORAMA, ZAVODIMA I UDRUŽENJIMA

OPIS:

Hrvatska gospodarska komora, Županijska komora Osijek, Hrvatska obrtnička komora, Obrtnička komora Osječko-baranjske županije, Hrvatski zavod za zapošljavanje, Regionalni ured Osijek, udruženja obrtnika, udruge nezaposlenih samo su neke od institucija s kojima Županija surađuje s ciljem uključivanja u različite projekte i aktivnosti poticanja poduzetništva.

Tijekom 2019. godine u planu je sljedeća aktivnost: 



-
nastavak suradnje s komorama, zavodima i udruženjima.

NOSITELJI:
Županija



Institucije poduzetničke podrške

KORISNICI:
Subjekti malog gospodarstva


Institucije poduzetničke podrške

PROJEKT 11.4.:
SURADNJA S OSTALIM INSTITUCIJAMA PODUZETNIČKE PODRŠKE

OPIS: 

Osim suradnje s prije spomenutim institucijama, Županija surađuje i s Ekonomskim fakultetom u Osijeku, Uredom državne uprave u Osječko-baranjskoj županiji, Hrvatskom udrugom poslodavaca i drugim institucijama. Svrha ove suradnje je stvaranje pozitivne poduzetničke klime na svim razinama i među svim institucijama, a za dobrobit poduzetnika.

Tijekom 2019. godine u planu je sljedeća aktivnost: 



-
nastavak suradnje s ostalim institucijama poduzetničke podrške.

NOSITELJI: 
Županija



Institucije poduzetničke podrške.
KORISNICI:
Subjekti malog gospodarstva


Potencijalni obrtnici
KLASA:

URBROJ:


Predsjednik


Dragan Vulin

Osijek, siječnja 2019.

